text: Stjal dyr designerstol ved natligt rudeknusningskup
  16 december 2016 kl. 05.56
  To tyve hentede natten til fredag en kostbar designerlænestol ved et rudeknusningskup mod en privat villa i Sønderborg.
  Indbruddet varede nøjagtig fire minutter, viser overvågningsbilleder - nemlig fra kl. 02.37 til 02.41. Det oplyser Syd- og Sønderjyllands Politi til TV SYD.
  Med et par brosten knuste de to tyve et vinduesparti  til en villa på Borrevej i Sønderborg og slæbte en sort designer-lænestol af mærket Ox-chair ud og smed den ind bag i en mørk bil og tog flugten.
  Ved et indbrud i Sønderborg stjal 2 g-mænd en sort læderstol af mrk. Ox-Chair. Mulig kørt fra stedet i en bil med åben bagklap. #politidk
  En Ox-chair, der er designet af Hans J. Wegner, står i møbelkatalogerne til en nypris på op mod 70.000 kroner.
  - Der er meget ved fremgangsmåden, der tyder på, at tyvene vidste præcist, hvad de gik efter, siger vagtchef Ivan Gohr Jensen fredag morgen til TV SYD.
  Politiet har indtil videre ikke fået færten af tyvene og opfordrer vidner, der har set en mørk bil med en designer-lænestol til at give lyd på 1-1-4.
  
  